બહાર ગામથી ટ્રાન્સફર થઈને વેરાવળ આવી વસેલ બે અન્ય સાહિત્યિક મિત્રો કવિ રસિક દવે તથા વસંત રાવળ ‘ગિરનારી’ સાથે જનકભાઇની રોજની સાહિત્યિક ગોષ્ઠી. જનકભાઇના ઘરના ફળિયામાં જામતી આવી ગોષ્ઠીમાં જૂન મહિના ની એક ઢળતી સાંજે જનક દવે ‘નિસ્યંદન’ તેના નવા સાઇક્લોસ્ટાઇલ સ્વરૂપમાં લાવી મૂકે છે. મિત્રો આ સાહસને વધાવી લે છે. સાંજની ગોષ્ઠીઓ વધુ કાવ્યમય બનતી જાય છે. ‘નિસ્યંદન’ વિકસતું જાય છે. તે સમયે વેરાવળમાં વસતા ગઝલકાર મહેન્દ્ર ‘સમીર’, લાભશંકર દવે, કવિ કેનાથ પાઠક સમેત કવિ કરશનદાસ લુહાર સરીખા બહાર ગામના કવિઓ/ સાહિત્યકારોનો યથાયોગ્ય સહકાર ‘નિસ્યંદન’ને મળી રહે છે. સાઇક્લોસ્ટાઇલ ‘નિસ્યંદન’ ૫૦ કોપી થી શરૂ થઇ કવિ રસિક દવેના સુંદર હસ્તાક્ષરના સથવારે ૧૦૦ કોપી સુધી પહોંચે છે.